দূষণ রুখতে এবার দিল্লিতে নো পিইউসি, নো ফুয়েল, জারি নির্দেশিকা

ওয়েবডেস্ক- দূষণে (Pollution) দমবন্ধ দিল্লি (Delhi)। শ্বাসকষ্ট থেকে চোখ জ্বালা, পরিস্থিতি অস্বস্তিকর হয়ে পড়ছে। বাতাসে বিষ। দূষিত কণার মাত্রা বৃদ্ধি পাচ্ছে। কিছুতেই অবস্থা নিয়ন্ত্রণে আনা যাচ্ছে না। দীপাবলির পর থেকে পরিবেশের অবস্থা আরও খারাপ। দূষণ রুখতে এবার একাধিক নিয়মে দিল্লির মানুষকে বেঁধে দিতে বাধ্য হচ্ছে দিল্লি সরকার।

বৃহস্পতিবার থেকে নো পিইউসি (PUC), নো ফুয়েল (Fuel) বাস্তবায়ন করা হল। এবার দূষণ বিরোধী পদক্ষেপের অংশ হিসেবে এই নিয়ম কার্যকর করা হল। বৃহস্পতিবার থেকে বিএস – ছয় (BS-VI) ইঞ্জিন নেই এমন গাড়িকে দিল্লিতে প্রবেশ করতে দেওয়া হবে না। পেট্রোল পাম্পগুলিকে জানানো হয়েছে, দূষণ সংক্রান্ত সার্টিফিকেট ছাড়া কোনও গাড়িকে জ্বালানি না দিতে। শুধুমাত্র বিএস- ছয় (BS-VI) ইঞ্জিন রয়েছে এমন গাড়িগুলিকে দিল্লিতে প্রবেশের অনুমতি দেওয়া হবে।

এর ফলে গুরুগাম, গাজিয়াবাদ, ফরিদাবাদ ও নয়ডা থেকে আসা প্রায় ১২ লক্ষ গাড়ি ঢুকতে পারবে না। নয়ডা থেকে ৪ লক্ষেরও বেশি, গুরগাঁও থেকে ২ লক্ষ এবং গাজিয়াবাদ থেকে আসা ৫.৫ লক্ষ গাড়ির প্রবেশ রাজধানীতে নিষিদ্ধ হবে। গাড়িগুলিতে তল্লাশির জন্য মোতায়েন থাকবে ৫৮০ জন পুলিশ। ১২৬টি চেকপয়েন্টে ৩৭টি এনফোর্সমেন্ট ভ্যান মোতায়েন করা হবে।

পরিবহন বিভাগ, পুর কর্পোরেশন এবং খাদ্য বিভাগের কর্মীদের পেট্রোল পাম্পগুলিতে দায়িত্ব দেওয়া হবে। দিল্লির পেট্রোল পাম্পগুলিতে ইতিমধ্যেই স্বয়ংক্রিয় নম্বর প্লেট শনাক্তকরণ ক্যামেরা লাগানো হয়েছে। বৈধ পিইউসি সার্টিফিকেটবিহীন গাড়ি শনাক্ত হবে সহজে। মঙ্গলবার দূষণ প্রতিরোধ নিয়ে বৈঠক করেন দিল্লির পরিবেশমন্ত্রী মনজিন্দর সিং সিরসা। তিনি এই ঘোষণা করেন। দিল্লিতে গ্রেডেড রেসপন্স অ্যাকশন প্ল্যানের (GRAP) চতুর্থ পর্যায় কার্যকর থাকাকালীন এই ব্যবস্থা বহাল থাকবে।

আরও পড়ুন- প্রয়াত কিংবদন্তী ভাস্কর ‘স্ট্যাচু অফ ইউনিটি’-র স্রষ্টা রাম ভানজি সুতার

বৃহস্পতিবার সকালে দিল্লি-এনসিআর-এ ঘন কুয়াশা ঢেকে যাওয়ার ফলে পালাম বিমানবন্দরে দৃশ্যমানতা ১৫০ মিটার এবং সফদরজং বিমানবন্দরে ২০০ মিটারে নেমে এসেছে।
রাস্তায় যান চলাচল ব্যাহত, কমলা সতর্কতা জারি করা হয়েছে। আবহাওয়া কর্মকর্তারা সতর্ক করে দিয়েছেন যে শীতের তীব্রতা বৃদ্ধির সঙ্গে সঙ্গে ভোরে কুয়াশাচ্ছন্ন পরিস্থিতি অব্যাহত থাকতে পারে।

দেখুন আরও খবর-